b'\n_START_ARTICLE_\nUrho Kiukas\n_START_PARAGRAPH_\nUrho Juhana Kiukas (19. marraskuuta 1902 Kymi \xe2\x80\x93 19. marraskuuta 1995) oli suomalainen poliisijohtaja, maaherra ja ministeri. Koulutukseltaan Kiukas oli molempien oikeuksien tohtori._NEWLINE_Urho Kiukas tuli ylioppilaaksi vuonna 1924, suoritti ylemm\xc3\xa4n oikeustutkinnon vuonna 1930 ja sai varatuomarin arvon vuonna 1934. H\xc3\xa4n toimi asianajajana Helsingiss\xc3\xa4 ja Mikkeliss\xc3\xa4 vuosina 1927\xe2\x80\x931934, esittelij\xc3\xa4n\xc3\xa4 Mikkelin l\xc3\xa4\xc3\xa4ninhallituksessa vuosina 1934\xe2\x80\x931935 ja Hein\xc3\xa4veden piirin nimismiehen\xc3\xa4 vuosina 1935\xe2\x80\x931944. Vuonna 1945 Kiukas siirtyi sis\xc3\xa4ministeri\xc3\xb6\xc3\xb6n hallitussihteeriksi ja toimi sen j\xc3\xa4lkeen poliisiylijohtajana 29.8.1947-16.7.1957, Mikkelin l\xc3\xa4\xc3\xa4nin maaherrana vuosina 1957\xe2\x80\x931970 ja sis\xc3\xa4asiainministerina Von Fieandtin virkamieshallituksessa viiden kuukauden ajan vuosina 1957\xe2\x80\x931958. H\xc3\xa4n oli Saimaan kanavan valtuutettu ja Raha-automaattiyhdistyksen puheenjohtaja._NEWLINE_Vuosina 1947\xe2\x80\x931948 Kiukas toimi toisena syytt\xc3\xa4j\xc3\xa4n\xc3\xa4 niin kutsutussa asek\xc3\xa4tkent\xc3\xa4jutussa._NEWLINE_K\xc3\xa4til\xc3\xb6opiston juttuna tunnetun korruptioskandaalin k\xc3\xa4sittelyss\xc3\xa4 1960\xe2\x80\x931961 valtakunnanoikeudessa h\xc3\xa4nt\xc3\xa4 vastaan esitetyt syytteet hyl\xc3\xa4ttiin kokonaisuudessaan._NEWLINE_Vuonna 1967 Urho Kiukas ja h\xc3\xa4nen puolisonsa Kaisu Kiukas perustivat nime\xc3\xa4\xc3\xa4n kantavan rahaston, josta jaetaan apurahoja ja stipendej\xc3\xa4 Etel\xc3\xa4-Savon alueelta kotoisin oleville opiskelijoille.'